Diari Oficial de la Generalitat Valenciana


Sumari del DOGV 934, del 02-11-1988 (1988/812276)

ORDRE d'11 d'octubre de 1988, de la Conselleria de Cultura, Educació i Ciència, per la qual es regulada la concessió de tres beques per a treballs tècnics d'investigació del patrimoni actual de les fundacions culturals privades, sense intenció lucrativa, de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/10/11/(2)/dof/vci/html**

### Dades del document

Número de DOGV
:   934

Data del DOGV
:   02-11-1988

Secció del DOGV
:   DISPOSICIONS GENERALS

Número del document
:   1988/812276


Data del document
:   11-10-1988

Organisme emissor
:   Conselleria de Cultura, Educació i Ciència

Tipus de document
:   Ordre

Ordre d'11 d'octubre de 1988, de la Conselleria de Cultura, Educació i Ciència, per la qual es regula la concessió de tres beques per a treballs tècnics d'investigació del patrimoni actual de les fundacions culturals privades, sense intenció lucrativa, de la Comunitat Valenciana.  
El Reial Decret 2.093/83 de 28 de juliol, pel qual són traspassades funcions i serveis de l'Administració de l?Estat a la Comunitat Valenciana, atribueix de manera exclusiva «El Protectorat sobre las Fundacions Docents que en despleguen principalment les accions a la Comunitat Valenciana». Aquesta competència és assignada a la Conselleria de Cultura, Educació i Ciència per Decret de la Presidència 108/1983, de 15 de setembre.  
Aquest Protectorat implica un registre que fou creat per Decret 146/1983 de 21 de novembre.  
Per tal de possibilitar-ne el compliment de les finalitats, en especial la investigació del patrimoni actual d'aquests Fundacions, en ús de les facultats que em confereix l'article 35 c) de la Llei 5/1983 de 30 de desembre, del Govern Valencià i segons que preceptua l'article 28.1 de la Llei 1/88 de 29 de febrer, de Pressupost de la Generalitat Valenciana per a l?exercici de 1988.  
ORDENE:  
Article primer  
Es fa pública la Convocatòria de 3 beques per subvencionar treballs tècnics d'investigació del patrimoni actual de les Fundacions Culturals Privades, sense intenció de lucre de la Comunitat Valenciana, i són aprovades les bases per les qual es regeix aquesta Convocatòria incloses com a Annex en aquesta Ordre.  
Article segon  
Les beques concedides d'acord amb aquesta Ordre seran pagades amb càrrec a l'aplicació pressupostària 67.64.950.14589 d'aquesta Conselleria de l'exercici econòmic de 1988.  
DISPOSICIONS FINALS  
Primera  
La Secretaria General queda facultada perquè dins l?àmbit de les seues competències, dicte les instruccions que considere necessàries per a portar a efecte el que disposa aquesta Ordre.  
Segona  
Aquesta Ordre entrarà en vigor el mateix dia de la publicació en el Diari Oficial de la Generalitat Valenciana.  
València, 11 d'octubre de 1988.  
El Conseller de Cultura, Educació i Ciència,   
CEBRIA CISCAR I CASABAN  
ANNEX  
Bases de la convocatòria de tres beques per a treballs tècnics d'investigació del patrimoni actual de les fundacions culturals privades, sense intenció lucrativa, de la Comunitat Valenciana.  
1. Finalitat de les beques  
Aquestes beques pretenen col·laborar al foment d'activitats d'investigació del Patrimoni actual de les Fundacions Culturals Privades, sense interés lucratiu, de la Comunitat Valenciana.  
Seran seleccionats tres investigadors que, formant equip elaboren i executen un projecte amb aquesta finalitat.  
2. Beneficiaris  
2.1 Seran beneficiaris d?aquestes beques tres persones físiques que acomplesquen aquestes normes i tinguen el títol acadèmic de Llicenciat en Dret, Ciències Econòmiques i Arquitectura respectivament.  
2.2 Els sol·licitadors hauran de tenir establert el domicili a la Comunitat Valenciana.  
3. Sol·licituds i documentació  
3.1 Les sol·licituds s'adreçaran a la Conselleria de Cultura, Educació i Ciència i podran ser presentades en el Registre General d'aquesta, en el Registre dels Serveis Territorials de Cultura, Educació i Ciència o en la manera prevista en l'article 66 de la Llei de Procediment Administratiu.  
3.2 El termini per a la presentació de sol·licituds serà el d'un mes a partir del dia de la publicació d'aquesta Ordre en el Diari Oficial de la Generalitat Valenciana.  
3.3 Les sol·licituds seran acompanyades de la documentació següent:  
a) Projecte de treball tècnic per al qual són sol·licitades les beques.  
b) Pressupost per al finançament d'aquest, en el qual siguen desglossats i detallats, si s'escau, els ingressos i les despeses que exigirà aquest treball. No haurà de figurar-hi com a ingrés la quantia de les beques que són sol·licitades.  
c) Fotocòpia del DNI del sol·licitador  
d) Memòria dels treballs d'investigació o culturals realitzats per l?equip sol·licitador i documentació que ho acredite.  
3.4 Quan les sol·licituds no reuniran els requisits i la documentació exigits en aquesta ordre, l?interessat serà requerit perquè en el termini de deu dies esmene els defectes, i serà previngut que en cas contrari serà arxivada la seua sol·licitud sense més tràmit.  
4. Criteris per a la concessió de beques  
La concessió d'aquestes beques es farà basant-se en la qualitat del projecte tècnic presentat, en el cost del treball i del temps de la realització que no podrà ser superior a un any a partir de la data d'adjudicació de l'ajut.  
5. Dotació econòmica  
La dotació econòmica de cada beca tindrà un límit màxim de 1.250.000 PTA i podrà quedar deserta segons el parer de la Comissió avaluadora.  
El pagament de les beques es farà per mensualitats iguals distribuïdes al llarg de l?execució del treball.  
6. Resolució  
Correspondrà al Conseller de Cultura, Educació i Ciència la resolució d'aquesta convocatòria a proposta d'una comissió avaluadora integrada per:  
- El Secretari General de la Conselleria de Cultura, Educació i Ciència, que hi farà de President.  
- El Secretari General Administratiu.  
- El Cap del Servei de Relacions Institucionals, Participació Social i Fundacions.  
- Un representant del Servei Jurídic que hi farà de Secretari.  
La comissió tindrà facultats per resoldre tots els dubtes que sorgesquen en la interpretació d'aquestes bases.  
7. Obligacions dels beneficiaris  
Els beneficiaris de les beques estaran obligats a:  
7.1 Comunicar qualsevol eventualitat en el desplegament de les activitats.  
7.2 Admetre la presència de persones que avaluen nomenades per la Conselleria de Cultura, Educació i Ciència.  
7.3 Lliurar un justificant de les despeses per a les quals fou concedida la beca, segons que estableix la legislació vigent.  
7.4 Tornar l?import de la beca quan siga comprovada una modificació substancial de les finalitats en funció de les quals fos concedit l'ajut, o quan per percepció d'altres subvencions fos cobert l?import total de la despesa.  
L?incompliment de qualsevol dels requisits estipulats en la convocatòria, així com la infracció provada en alguns dels punts, anul·larà la concessió de la beca i obligarà a la devolució de les quantitats percebudes.  
La concessió de la beca suposarà la cessió en exclusiva dels drets l?explotació de l'obra a la Conselleria de Cultura, Educació i Ciència.


Còpia Permalink ELI